SCC-สผ.กำไรแจ๋ว
ดีเกินคาดปูนใหญ่เพิ่มเป้าทั้งปี&#8216;โนมูระ&#8217;ชอบหุ้นไทยยกบจ.แกร่ง
18 ส.ค. 2554

ดีเกินคาดปูนใหญ่เพิ่มเป้าทั้งปี‘โนมูระ’ชอบหุ้นไทยยกบจ.แกร่ง
นายกานต์ ตระกูลฮุน กรรมการผู้จัดการใหญ่ บริษัท ปูนซิเมนต์ไทย (SCC) แถลงผลประกอบการไตรมาส 2 ปีนี้ว่า บริษัทมีกำไรสุทธิ 7,295 ล้านบาท คิดเป็นกำไรหุ้นละ 6.08 บาท เพิ่มขึ้นประมาณ 7% เมื่อเทียบกับช่วงเดียวกันของปีก่อนและไตรมาสแรก ซึ่งถือว่าดีกว่าที่นักวิเคราะห์ได้คาดการณ์เกือบ 1,000 ล้านบาท ส่วนรายได้ทำได้ 7.73 หมื่นล้านบาท เพิ่มขึ้น 36%
บริษัทมีกำไรจากกลุ่มธุรกิจปิโตรเคมี 3,078 ล้านบาท เพิ่มขึ้น 1% จากไตรมาสก่อน แต่เทียบช่วงเดียวกันของปีก่อนจะลดลง 6% เพราะมีค่าใช้จ่ายที่ต้องหักค่าเสื่อมราคา ค่าตัดจำหน่ายและดอกเบี้ยจ่ายจากโรงงานแครกเกอร์แห่งที่ 2 
ขณะที่มีกำไรจากธุรกิจกระดาษจำนวน 1,170 ล้านบาท เพิ่มขึ้นถึง 83% เพราะปริมาณและราคาขายเพิ่มขึ้นมาก ประกอบกับกำลังการผลิตที่เวียดนามเดินเครื่องเกือบ 80% และมีกำไรจากธุรกิจซีเมนต์ 1,481 ล้านบาท ลดลง 5% 
ขณะที่ครึ่งปีแรกบริษัทมีกำไรสุทธิ 1.41 หมื่นล้านบาท เพิ่มขึ้น 18% โดยรายได้ทั้งหมด 1.46 แสนล้านบาท เพิ่มขึ้น 30% จากช่วงเดียวกันของปีก่อน
นายกานต์ กล่าวว่า บริษัทได้ปรับเป้ารายได้ปีนี้เพิ่มเป็น 20-25% จากเดิมตั้งเป้าว่าจะโตเพียง 10% จากปีก่อนที่ทำได้ 2.5 แสนล้านบาท เพราะเพียงครึ่งปีแรกก็มีรายได้เติบโตถึง 30% เนื่องจากทุกกลุ่มธุรกิจมีความต้องการมากขึ้น แต่ครึ่งปีหลังอาจเติบโตในอัตราส่วนที่น้อยลง
นอกจากนี้ ไตรมาส 3-4 กลุ่มธุรกิจปิโตรเคมียังมีความต้องการอยู่มาก แต่ส่วนต่างของราคาผลิตภัณฑ์ (สเปรด) จะลดลงเพราะมีกำลังการผลิตใหม่เข้ามาเพิ่มจากตะวันออกกลางและจีน ส่วนราคาขายกลุ่มกระดาษอยู่ในระดับทรงตัว ขณะที่ความต้องการยังมีอยู่มาก จากครึ่งปีแรกที่มียอดขายในประเทศโตถึง 27% ซึ่งสอดรับกับยอดการส่งออกที่ขยายตัวมาก 
กลุ่มธุรกิจซีเมนต์ คาดว่าทั้งปีปริมาณการใช้ซีเมนต์จะเติบโตได้ถึง 10% และราคาขายก็น่าจะดีขึ้นด้วย 
นายกานต์ กล่าวว่า คณะกรรมการบริษัทอนุมัติจ่ายปันผลครึ่งปีแรกที่อัตรา 4.50 บาทต่อหุ้น ให้แก่ผู้ถือหุ้นที่มีชื่อในทะเบียนวันที่ 16 ส.ค. และให้ออกหุ้นกู้ใหม่จำนวนไม่เกิน 5,000 ล้านบาท อายุ 4 ปี เพื่อไถ่ถอนหุ้นกู้ที่จะครบอายุวันที่ 1 ต.ค.นี้ 
ด้านบริษัท ปตท.สำรวจและผลิตปิโตรเลียม (PTTEP) ประกาศผลงานไตรมาส 2 ปีนี้ออกมามีกำไรสุทธิ 10,615 ล้านบาท เท่ากับ 3.20 บาท ใกล้เคียงกับไตรมาสแรก แต่เพิ่มขึ้นถึง 63% เทียบกับไตรมาส 2 ปีที่ผ่านมา และรวม 6 เดือนแรก กำไรสุทธิ 21,087 ล้านบาท คิดเป็นกำไรหุ้นละ 6.36 บาท เพิ่มขึ้นจากระยะเดียวกันปีก่อน 72% 
นายอนนต์ สิริแสงทักษิณ   ประธานเจ้าหน้าที่บริหาร และกรรมการผู้จัดการใหญ่ PTTEP กล่าวว่า ไตรมาส 2 บริษัทมีรายได้รวมทั้งสิ้น 37,801 ล้านบาท เพิ่มขึ้น 32% ขณะที่มีค่าใช้จ่ายรวมทั้งสิ้น 20,072 ล้านบาท เพิ่มขึ้น 28%
ทั้งนี้ การเปิดเผยกำไรสุทธิที่มากกว่าที่นักวิเคราะห์คาดการณ์ของบริษัท SCC และ PTTEP ในช่วงบ่ายวันที่ 28 ก.ค.ที่ผ่านมา กระตุ้นให้นักลงทุนเข้าไปไล่ซื้อหุ้นทั้งสองจนราคาขยับขึ้นอย่างชัดเจน จนกระทั่งปิดตลาดที่ 266 บาท บวก 3 บาท สำหรับ SCC และ PTTEP ปิดที่ 149 บาท บวก 1.50 บาท และยังส่งผลต่อเนื่องถึงหุ้นบริษัท ปตท. (PTT) ปิดบวก 1 บาท ที่ 256 บาท ในฐานะผู้ถือหุ้นใหญ่ที่สุด สัดส่วน 65% ของทุนชำระแล้ว
บริษัทหลักทรัพย์ (บล.) โนมูระ โบรกเกอร์ญี่ปุ่น แนะนำลดน้ำหนักลงทุนในตลาดหุ้นญี่ปุ่น และเพิ่มน้ำหนักตลาดหุ้นตลาดเกิดใหม่ รวมตลาดหุ้นไทยกับยุโรป 
จากกำไรบริษัทจดทะเบียน ไตรมาส 2 ดีกว่าคาด และมีราคาถูกเมื่อเทียบกับความเสี่ยง 
ด้านนักวิเคราะห์ บล.ธนชาต ให้เป้าหมายปีนี้ที่ 780 จุด และตั้งเป้าดัชนีปี 2554 ไว้ที่ 1,000 จุด